รัฐมนตรีว่าการกระทรวงมหาดไทย เปิดเผย กิจกรรม Bike อุ่นไอรัก ประชาชนตื่นตัวร่วมกิจกรรม พร้อมกำชับทุกภาคส่วนช่วยกันดูแลขบวนจักรยาน
รัฐมนตรีว่าการกระทรวงมหาดไทย เปิดเผย กิจกรรม Bike อุ่นไอรัก ประชาชนตื่นตัวร่วมกิจกรรม พร้อมกำชับทุกภาคส่วนช่วยกันดูแลขบวนจักรยาน

พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงภาพรวมการเตรียมความพร้อมการจัดกิจกรรม Bike อุ่นไอรัก ที่จะมีขึ้นในวันที่ 9 ธันวาคมนี้ ว่าทุกจังหวัดได้เตรียมความพร้อมสำหรับทำกิจกรรมดังกล่าวไว้เรียบร้อยแล้ว เป็นไปตามแนวคิดที่ว่า อุ่นไอรัก คลายความหนาว สายน้ำแห่งรัตนโกสินทร์ ซึ่งเส้นทางปั่นจักรยานในบางจังหวัดจะผ่านแหล่งน้ำที่สำคัญ ส่วนจังหวัดที่เส้นทางปั่นจักรยานไม่ผ่านแหล่งน้ำก็จะมีการจัดกิจกรรมที่เกี่ยวข้องกับสายน้ำ โดยเฉพาะแหล่งน้ำที่สมเด็จพระเจ้าอยู่หัวพระราชทานให้จิตอาสา ไปร่วมกันพัฒนาพื้นที่บริเวณแหล่งน้ำ ดังนั้นแต่ละจังหวัดก็จะจัดกิจกรรมที่เหมาะสม ให้เกิดประโยชน์กับพื้นที่ อย่างไรก็ตามประชาชนทั่วประเทศมีการตื่นตัวเข้าร่วมกิจกรรมดังกล่าว ซึ่งเห็นได้จากจำนวนผู้ที่มาร่วมลงทะเบียนที่มียอดมากกว่าครั้งที่ผ่านมา

ส่วนการดูแลความปลอดภัยตลอดเส้นทางการปั่นจักรยาน ขณะนี้ทุกฝ่ายทั้งส่วนราชการ ภาคเอกชนและประชาชน รวมกำลังกันอย่างเข้มแข็ง ซึ่งขอชมเชยและเป็นกำลังใจให้ทุกฝ่ายที่มีส่วนรวม ขณะเดียวกันขอให้ผู้ที่เข้าร่วมกิจกรรมปั่นจักรยานในครั้งนี้ระมัดระวังเรื่องอุบัติเหตุ เพราะมีผู้เข้าร่วมกิจกรรมเป็นจำนวนมาก ดังนั้นการร่วมขบวนปั่นจักรยานอย่างเป็นแถว จะมีความปลอดภัยและช่วยป้องกันอุบัติเหตุได้มากกว่าการขี่รวมกันเป็นกลุ่ม พร้อมกันนี้ได้กำชับหน่วยงานที่เกี่ยวข้องให้ช่วยกันดูแลความปลอดภัยการควบคุมขบวนด้วย